Dula

Sąvokos kilmė

Daugumoje pasaulio šalių gimdyvės padėjėjai apibūdinti vartojamas terminas „doula“, „dula“ [duːla], kildinamas iš sen.graikų žodžio δούλη, kuris reiškia „moters tarnaitė“ arba „vergė“. Lietuvių kalboje šiuo metu oficialiai vartojamas terminas „gimdyvės padėjėja“, tačiau taip pat vartotinas ir jo sinonimas „gimties sesuo“, turintis švelnesnę konotaciją, kuri yra labai svarbi, kuriant šiltus savitarpio santykius tarp įsitraukusių šalių nėštumo ir gimdymo metu. Lietuvių spaudoje taip pat pasirodo ir terminai „dula“, „doula“.
Terminas „dula“ pirmą kartą pavartotas antropologiniame tyrime, kurį 1973 m. vykdė Dana Raphael (JAV). Raphael teigė, kad tarp gyvūnų žinduolių įprasta, jog gimdyme dalyvauja tos pačios rūšies moteriškos lyties žinduolis. Žmonių bendruomenėse gimdyme tradiciškai dalyvaudavo šeimynykštė ar draugė. Anot autorės, jų dalyvavimas užtikrindavo sėkmingą ir ilgą žindymą. Šiame kontekste Raphael įvedė „dulos“ terminą. Jį galutinai įtvirtino Marshall Klaus ir John Kennell, JAV mokslininkai, tyrinėję klinikinių gimdymų, kuriuose dalyvavo gimdyvės padėjėja, eigą.

Tarptautinės gimdyvių padėjėjų organizacijos

„DONA International“ (būstinė JAV) yra didžiausia ir seniausia gimdyvių padėjėjas vienijanti pasaulinė organizacija, įkurta 1992 metais. Šiuo metu ji vienija daugiau nei 7000 narių. Atskirose šalyse veikia nacionalinės gimdyvių padėjėjų organizacijos (pvz., „Doula w Polsce“ (Lenkija), „DiA-Doulas in Austria“(Austrija), „Doulas in Deutschland e. V. (Vokietija)).
Europos šalių gimdyvių padėjėjų organizacijos 2010 m. susivienijo į Europos gimdyvių padėjėjų tinklą („European Doula Network“). Šios organizacijos tikslas – dalytis žiniomis ir informacija apie gimdyvių padėjėjų darbą skirtingose Europos šalyse, diegti bendrus kokybės standartus, organizuoti bendrus mokymus ir konferencijas.

Gimdyvių padėjėjų rengimas ir sertifikavimas

Šiuo metu atskirų šalių gimdyvių padėjėjų organizacijos neturi bendro standarto, kaip turėtų atrodyti gimdyvių padėjėjų profesinis parengimas. Gimdyvių padėjėjos nėra rengiamos nė vienos šalies formaliojo ugdymo įstaigose. Pagal dabar galiojančią praktiką, atskirų šalių gimdyvių padėjėjų organizacijos pačios kuria gimdyvių padėjėjų rengimo programas, vykdo mokymus ir suteikia mokymus baigusioms gimdyvių padėjėjoms sertifikatus. Europos gimdyvių padėjėjų tinklas užsibrėžė tikslą suvienodinti gimdyvių padėjėjų rengimo reikalavimus atskirose Europos šalyse.
Šiuo metu organizacijos „DONA International“ (būstinė JAV) gimdyvių padėjėjų sertifikatai pripažįstami kaip patys autoritetingiausi šioje srityje pasaulyje.
Gimdyvių padėjėjų rengimo programą paprastai sudaro seminarai nėštumo ir gimdymo psichologijos, fiziologijos ir panašiomis temomis, savarankiškos studijos, rašto darbai, praktika – gimdymų stebėjimas.

Medicininiai aspektai

Nuolatinė parama gimdyvei gimdymo metu, kurią teikia gimdyvės padėjėja (greta kitų potencialiai gimdyme dalyvaujančių grupių, pvz., bendrosios praktikos slaugytojos, akušerės, kiti ligoninės darbuotojai, partneriai, šeimos nariai ar draugai), teigiamai veikia gimdymo eigą ir motinos bei naujagimio sveikatą. JAV atlikti tyrimai liudija apie šiuos teigiamus rodiklius: trumpesnė gimdymo trukmė, mažiau Cezario pjūvio operacijų, mažiau gimdymo komplikacijų, saikingesnis medikamentų naudojimas, retesni atvejai, kai prireikė mechaniškai išimti vaisių, geresni naujagimių Apgar skalės rodikliai, trumpesnis laikas, praleistas neonatalinės intensyviosios terapijos skyriuose, pozityvi motinų psichologinė savijauta, pasitenkinimas gimdymo patirtimi, didesnis žindančių mamų skaičius.